שנקר - אורגניזם עירוני: המעצבת הידועה קטיה פרינס מגיעה מאמסטרדם להרצאה חד פעמית
אורגניזם עירוני: המעצבת הידועה קטיה פרינס מגיעה מאמסטרדם להרצאה חד פעמית
28/12/17 16:00 - 18:00 המחלקה לעיצוב תכשיטים // ביאליק 125, רמת-גן
כחלק מהרצון לחשוף את הסטודנטים לתרבויות מגוונות, שיטות עבודה ייחודיות ומעצבי תכשיטים מהעולם, המחלקה לעיצוב תכשיטים מקיימת מידי שנה כיתות אמן עם יוצרים בינלאומיים מוכרים. השנה מוזמנת למחלקה המעצבת קטיה פרינס (Katja Prins) מהולנד, אשר הוזמנה לאחר מפגש עם ראש המחלקה, אורי סאמט, בסטודיו שלה באמסטרדם, מספר חודשים לאחר שנחשף לעבודותיה בשבוע עיצוב התכשיטים האחרון במינכן, גרמניה.
לפרינס שפה עיצובית וטכנית ייחודית. היא מרבה להשתמש ברדימייד ולשלבו עם מתכות לכדי יצירת תכשיטים היברידים מופלאים. במהלך ביקורה במחלקה, היא תעביר סדנה והרצאה תחת הכותרת "אורגניזם אורבני" אשר עוסקת בפיתוח שיטת עבודה אישית וייחודית לאמן מעצב בדגש על קונספט ומחקר חומרים זמינים, באמצעות דיונים אודות אמנות ועיצוב תכשיטים כמדיום, ביטויי עצמי וזיהוי טביעת אצבע האופיינית לכל מעצב ואמן.
קטיה פרינס היא מעצבת תכשיטים פעילה, חיה ופועלת באמסטרדם כאשר הסטודיו שלה ממוקם ברובע החלונות האדומים כבר מתחילת דרכה. פרינס משתתפת באין ספור תערוכות בעולם ועבודותיה מוצגות בגלריות שונות. בסדנאות אמן הרבות שהיא מעבירה היא מגדירה את העבודה כמשחק, הנאה, חיפוש אחר כתב יד אישי ושימוש בתכשיט כאמצעי תקשורת. היא בוגרת אקדמיית ריטוולד ועבודותיה מוצגות באוספי מוזאונים נחשבים ביותר בעולם כגון Musée des Beaux Arts במרסיי, Museum of Modern Art בארנהם ו- Smithsonian Design Museum בניו יורק.
קטיה פרינס
הארץ: ראיון עם ד"ר פישוף
תערוכת תכשיטים: "אמצע הדרך"